આ વખતની ચેમ્પિયન્સ ટ્રોફીમાં નંબર વન દક્ષિણ આફ્રિકાની ટીમ ફરી ‘ચોકર્સ’ સાબિત થઈ. દબાણગ્રસ્ત મેચ અને આઈસીસીની ટુર્નામેન્ટમાં હારવાનો સિલસિલો દ.આફ્રિકાએ ચાલુ રાખ્યો. તો વિશ્ર્વવિજેતા ઓસ્ટ્રેલિયા માટે વરસાદ વિલન બની રહ્યો. યજમાન ઇંગ્લૅન્ડે જરૂર ત્રણેય લીગ મેચ જીતીને નેત્રદીપક દેખાવ કર્યો, પણ સેમિ ફાઈનલમાં તે પાક. સામે પાણીમાં બેસી ગયું. ન્યુઝિલેન્ડ અને શ્રીલંકાએ એકાદ મેચમાં ચમકારો કર્યો પણ તે ચેમ્પિયન કક્ષાનું પ્રદર્શન કરી શક્યા નહીં. બાંગ્લાદેશની ટીમ વનડે ફોર્મેટમાં કાઠું કાઢી ચૂકી છે. તેને સેમિ ફાઈનલમાં ભલે ભારત સામે હાર મળી, પણ તેનો દેખાવ નોંધપાત્ર બની રહ્યો. આમ ઓવરઓલ ચેમ્પિયન્સ ટ્રોફી ૨૦૧૭ ક્રિકેટ ચાહકો માટે બ્લોકબસ્ટર બની રહી. આઈસીસીને પણ ફાયદો થયો. આથી હમણાં સુધી ચેમ્પિયન્સ ટ્રોફી હવે પછી બંધ કરવાની વાતો કરનાર આઈસીસીને જાહેર કર્યું કે વર્ષ ૨૦૨૧માં ફરી ચેમ્પિયન્સ ટ્રોફી રમાશે અને તેનું આયોજન ભારતમાં થશે.